Molefe se pensioen ‘is sy pot goud’Brian Molefe in die hof. Foto: ANA Die vakbond Solidariteit het Woensdag aan die hooggeregshof in Pretoria gesê die proses waartydens Brian Molefe, voormalige hoof van Eskom, ŉ pensioenuitbetaling van R30,1 miljoen ontvang het, is nie te goeder trou gedoen nie en het bloot verseker dat hy “met die pot goud” wegstap. Adv. Anton Katz het aan ŉ volbank regters in die volgepakte hof gesê die uitbetaling aan Molefe is gedoen met die voorneme om te mislei om te verseker dat Molefe ŉ massiewe bonus ontvang. Katz het gesê indien die hof bevind Molefe is weg by Eskom weens sy gewillige bedanking, moet hy die geld terugbetaal wat aan hom as ŉ pensioen uitbetaal is. “Indien daar bevind word dat mnr. Molefe in November 2016 uit vrye wil bedank het, dan is dit voor die hand liggend dat hy [die geld] moet terugbetaal. Dit is so eenvoudig soos dit. Daar kan geen argument daaroor wees nie. Ons verstaan nie dat mnr. Molefe enige argument teen daardie voorstel het behalwe tegniese argumente nie,” het Katz gesê. Katz het aan die hof gesê sy kliënt, Solidariteit, is ŉ vakbond wat 7 000 lede het wat vir Eskom werk. Die DA en Solidariteit het saam die hof genader om te versoek dat daar beveel word dat Molefe se R30 miljoen-pensioenuitbetaling onwettig was en ter syde gestel moet word. Die partye wil ook hê Molefe moet die R11 miljoen terugbetaal wat hy volgens berigte reeds ontvang het as deel van die uitbetaling. Molefe hou vol daar is vroeë aftrede aan hom toegestaan, ten spyte van die feit dat hy in die openbaar aangekondig het hy het bedank ŉ dag nadat sy naam in die openbare beskermer se staatskapingverslag opgeduik het. Die hoëprofielsaak word vandag voor regter Elias Matojane, regter Hans Fabricius en regter Segopotje Mphahlele aangehoor. Molefe was Woensdagoggend in die hof en het aandagtig na die verrigtinge geluister. Die saak, wat vandag begin het, is vir drie dae op die hofrol geplaas.